ኃይማኖታዊ እሴቶችን፣አብሮነትና የመደጋገፍ ባህልን ለትውልድ ጠብቆ ማቆየት ወሳኝ መሆኑ ተጠቆመ
በጉራጌ ዞን ቸሃ ወረዳ በተለያዩ ኃይማኖት ተከታዮች ዘንድ ለዘመናት የዘለቀው አብሮነት አሁንም ተጠናክሮ መቀጠሉን አስተያየታቸውን የሰጡ የክርስትና ሃይማኖት ተከታዮች ተናግረዋል።በጉራጌ ዞን ቸሃ ወረዳ የሚገኘው የአብሬት ሼህ መስጊድ ከጉራጌ ዞንና ሌሎች አከባቢዎች በሚመጡ የእምነቱ ተከታዮች ረመዳን ወሩን በሙሉ በልዩ ሁኔታ ፀሎት ይደረግበታል።ስፍራው ከ120 ዓመታት በፊት በአከባቢው ተወላጅ ሰኢድ ቡሽራ ወይም የአብሬት ሼክ መቆርቆሩ ይነገርለታል።በዛን ወቅት እርሳቸው ወሎ ዳና ወደ በሚባለው አከባቢ ሂደው ኃይማኖታዊ ትምህርት ከተማሩ በኋላ ተመሳሳይ ትምህርት መስጠት የጀመሩት በዚሁ ስፍራ ነበር።በረመዳን ወር ደግሞ የአካባቢውን ህዝበ ሙስሊም በእዝነት ልቦና እንዲሁም ያለው የሌለውን በማብላት ፈጣሪውን በተለየ ሁኔታ እንዲማፀኑና ቁርአንም በስፋት እንደሚያስቀሩበት ይነገራል።በዚህ ሁኔታም እስካሁን ድረስ ለአካባቢው ህዝብ የኃይመናታዊ ትምህርትና የፀሎት ስፍራ ሆኖ እያገለገለ ይገኛል።አሁንም ቢሆን በረመዳን ወር የአከባቢው ህዝብና ከተለያዩ አካባቢዎች የሚመጡ ምዕመናን በጋራ ደዕዋና ፀሎት ያደርጉበታል።በዘንድሮ ረመዳንም ከ1 ሺህ በላይ ምዕመናን ታድመው ፆምና ጸሎታቸውን በማድረግ ላይ ይገኛሉ።ስፍራው ከፀሎት ማድረሻነቱ ባሻገር እርስ በእርስ ለማቀራረብና ለመደጋገፍ አስተዋፆ እንዳለው በስፍራው ያገኘናቸው  ሼህ ጌቶ ሽፋና ወጣት መርጃን ማዕኬብ  ገልጸውልናል።በቦታው ላይ ጥናት ያካሄዱት የፊሎሎጂ ባለሙያ አቶ ኑረዲን ደሊል እንደሚሉት ስፍራው ብዙዎችን የሚያገናኝ በመሆኑ በሰዎች ዘንድ ጠንካራ ማህበራዊ ህይወትና ጥሩ የኢኮኖሚ እንቅስቃሴ እንድኖር ያስችላል።እውቀት ለትውልድ የሚተላለፍበት የልህቀት መዓከል ነው ያሉት አጥኚው እነዚህን መሰል ቦታዎች ጠብቆ ለትውልድ መተላለፍ ይገባል ብለዋል።የአብሬት ሼህ ህዝበ ሙስሊሙ ከሌሎች እምነት ተከታዮች ጋር አብሮነቱና የመደጋገፍ ባህሉ እንዲጎለበት በማድረግም ከፍተኛ ሚና ነበራቸው።